CELEX: 
Language: sk
Date: 2021-12-09 00:00:00
Title: VYKONÁVACIE NARIADENIE KOMISIE (EÚ) /... o funkciách verejného rozhrania prepojeného s informačným systémom o vnútornom trhu pre vysielanie vodičov v odvetví cestnej dopravy

VYKONÁVACIE NARIADENIE KOMISIE (EÚ) …/...
            
            
               z 9. 12. 2021
            
            
               o funkciách verejného rozhrania prepojeného s informačným systémom o vnútornom trhu pre vysielanie vodičov v odvetví cestnej dopravy
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               Smernica Európskeho parlamentu a Rady (EÚ) 2020/1057 z 15. júla 2020, ktorou sa stanovujú špecifické pravidlá vo vzťahu k smernici 96/71/ES a smernici 2014/67/EÚ pre vysielanie vodičov v odvetví cestnej dopravy a ktorou sa mení smernica 2006/22/ES, pokiaľ ide o požiadavky týkajúce sa dodržiavania predpisov, a nariadenie (EÚ) č. 1024/2012
                  1
               , a najmä na jej článok 1 ods. 14,
            
            
               keďže:
            
            
               (1)Podľa článku 1 ods. 11 smernice (EÚ) 2020/1057 sa od prevádzkovateľov dopravy môže vyžadovať, aby príslušným orgánom členského štátu, do ktorého je alebo bol vodič vyslaný, zaslali vyhlásenie o vyslaní alebo iné dokumenty použitím viacjazyčného štandardného formulára z verejného rozhrania prepojeného s informačným systémom o vnútornom trhu (ďalej len „systém IMI“), ktorý bol zriadený článkom 2 nariadenia Európskeho parlamentu a Rady (EÚ) č. 1024/2012
                  2
               . 
            
            
               (2)Prístup k verejnému rozhraniu prepojenému so systémom IMI by mal prebiehať vytvorením zabezpečeného účtu, ktorý by oprávneným používateľom umožňoval spravovať vyhlásenia o vyslaní, ako aj žiadosti o dokumenty predložené príslušnými orgánmi niektorého z členských štátov. Oprávnení používatelia by mali mať možnosť zaznamenať si podrobné údaje o prevádzkovateľovi, vedúcom dopravy a o vyslaných vodičoch. Oprávnený používateľ je osoba zastupujúca prevádzkovateľa pri správe vyhlásení o vyslaní a odpovediach na žiadosti o dokumenty z hostiteľského členského štátu. 
            
            
               (3)Vyhlásenia o vyslaní by sa mali predkladať vo verejnom rozhraní maximálne šesť mesiacov. 
            
            
               (4)V záujme dosiahnutia súladu s článkom 1 ods. 12 smernice (EÚ) 2020/1057 a aktualizovania vyhlásení o vyslaní by malo byť možné zmeniť informácie uvedené vo vyhlásení o vyslaní. 
            
            
               (5)Podobne jednoducho by sa malo dať vyhlásenie obnoviť, aby nedochádzalo k nadmernej administratívnej záťaži prevádzkovateľov.
            
            
               (6)Aby si prevádzkovatelia mohli splniť povinnosť stanovenú v článku 1 ods. 11 písm. b) bode i) smernice (EÚ) 2020/1057, malo by verejné rozhranie prepojené so systémom IMI umožňovať vyhlásenie v papierovej aj elektronickej podobe.
            
            
               (7)Ak prevádzkovateľ neposkytne dokumenty podľa článku 1 ods. 11 písm. c), mal by mať možnosť vidieť na verejnom rozhraní prepojenom so systémom IMI, či tieto dokumenty členský štát usadenia na žiadosť hostiteľského členského štátu o pomoc uviedol v systéme IMI. 
            
            
               (8)Verejné rozhranie prepojené so systémom IMI by malo tiež umožňovať jednému alebo viacerým vnútroštátnym orgánom prijímať v systéme IMI vyžiadané vyhlásenia o vyslaní a dokumenty zaslané prevádzkovateľmi. 
            
            
               (9)S cieľom zabezpečiť účinné presadzovanie osobitných pravidiel o vysielaní vodičov a vyhnúť sa nadmernej administratívnej záťaži je dôležité, aby príslušné vnútroštátne orgány v hostiteľskom členskom štáte koordinovali svoju činnosť a prevádzkovatelia nedostávali cez verejné rozhranie prepojené so systémom IMI zbytočné žiadosti z daného členského štátu na to isté obdobie vyslania. 
            
            
               (10)Aby mohli vnútroštátne orgány kontrolovať dodržiavanie pravidiel o vysielaní, musia mať príslušné vnútroštátne orgány prístup k záznamovým listom tachografov vodiča s kódmi členských štátov, ktorých hranice vodič prekročil. 
            
            
               (11)Od prevádzkovateľov sa vyžaduje iba to, aby uchovávali záznamové listy tachografu, výtlačky a stiahnuté údaje v čitateľnej forme aspoň jeden rok po ich použití, preto by verejné rozhranie prepojené so systémom IMI malo prevádzkovateľovi umožniť odpovedať na žiadosti o dokumenty od príslušných orgánov členského štátu, v ktorom sa vyslanie uskutočnilo, v priebehu predchádzajúcich dvanástich mesiacov od dátumu žiadosti v súlade s článkom 10 ods. 5 nariadenia Európskeho parlamentu a Rady (ES) č. 561/2006
                  3
               . 
            
            
               (12)V snahe umožniť prevádzkovateľom získať všetky potrebné dokumenty do ôsmich týždňov by prevádzkovateľ mal byť schopný poskytnúť požadované dokumenty naraz alebo vo viacerých etapách. 
            
         
         
            
               (13)Prevádzkovateľ by mal byť informovaný cez verejné rozhranie prepojené so systémom IMI vždy, keď hostiteľský členský štát požiada o pomoc členský štát usadenia. 
            
            
               (14)Aby žiadosti o dokumenty nezostávali otvorené na neurčitý čas, mal by ich príslušný orgán hostiteľského členského štátu uzavrieť po dokončení posúdenia, či prevádzkovateľ dodržiava pravidlá vysielania, a informovať prevádzkovateľa o výsledku žiadosti. Vždy, keď príslušné orgány hostiteľského členského štátu žiadosť o dokumenty neuzavrú, mala by sa uzavrieť automaticky po uplynutí 24 mesiacov. 
            
            
               (15)Vzhľadom na citlivý charakter osobných údajov vymieňaných prostredníctvom verejného rozhrania prepojeného so systémom IMI treba umožniť vymazanie všetkých údajov uložených na tomto rozhraní, ako aj účtov prevádzkovateľov, ak tieto údaje nie sú viac potrebné na kontrolu dodržiavania pravidiel vysielania vodičov v odvetví cestnej dopravy. Povinnosť automatického vymazania by sa mala vzťahovať aj na dokumenty, ktoré prevádzkovateľ predložil cez verejné rozhranie prepojené so systémom IMI na základe žiadostí príslušných orgánov. 
            
            
               (16)Ak je na účely tohto nariadenia potrebné spracúvať osobné údaje, toto spracúvanie by sa malo vykonávať v súlade s právom Únie o ochrane osobných údajov. Akékoľvek spracúvanie osobných údajov na základe tohto nariadenia upravuje nariadenie Európskeho parlamentu a Rady (EÚ) 2018/1725
                  4
               . 
            
            
               (17)S európskym dozorným úradníkom pre ochranu údajov sa konzultovalo v súlade s článkom 42 ods. 1 nariadenia (EÚ) 2018/1725 a európsky dozorný úradník pre ochranu údajov 7. júla 2021 vydal stanovisko. 
            
            
               (18)Opatrenia stanovené v tomto nariadení sú v súlade so stanoviskom výboru uvedeného v článku 4 ods. 1 smernice (EÚ) 2020/1057, 
            
            
               PRIJALA TOTO NARIADENIE:
            
            
               Článok 1
            
            
               Predmet úpravy
            
            
               V tomto nariadení sa špecifikujú funkcie verejného rozhrania prepojeného s informačným systémom o vnútornom trhu (ďalej len „systém IMI“) na účely článku 1 ods. 11 smernice (EÚ) 2020/1057. 
            
            
               Článok 2
            
            
               Všeobecné funkcie
            
            
               1.Viacjazyčné verejné rozhranie prepojené so systémom IMI poskytuje prevádzkovateľom najmä tieto technické funkcie:
            
            
               1.vytvorenie účtu na zabezpečený prístup do oblasti vyhradenej pre prevádzkovateľa; 
            
            
               2.zabezpečenie primeraného zaznamenávania aktivity používateľa; 
            
            
               3.zaznamenávanie podrobných údajov o prevádzkovateľovi, oprávnených používateľoch, vedúcom dopravy a vyslaných vodičoch na účet;
            
            
               4.správa vyhlásení o vyslaní: 
            
            
               a)zaznamenávanie údajov uvedených v článku 1 ods. 11 písm. a) smernice (EÚ) 2020/1057;
            
            
               b)odoslanie vyhlásenia o vyslaní obsahujúceho údaje uvedené v písmene a), ktoré sa vzťahuje minimálne na obdobie jedného dňa a maximálne na obdobie šiestich mesiacov; 
            
            
               c)zmena údajov vo vyhlásení o vyslaní na účely jeho aktualizácie; 
            
         
         
            
               d)stiahnutie kópie vyhlásenia o vyslaní v elektronickej podobe a vo formáte, ktorý sa dá vytlačiť; 
            
            
               e)obnovenie vyhlásenia o vyslaní; 
            
            
               f)odvolanie vyhlásenia o vyslaní;
            
            
               5.prijímanie žiadostí a odpovedanie na žiadosti o dokumentáciu podľa článku 1 ods. 11 písm. c) smernice 2020/1057; 
            
            
               6.prístup ku všetkým dokumentom, ktoré poskytli príslušné orgány členského štátu usadenia, a ich zobrazenie;
            
            
               7.komunikácia s príslušnými orgánmi členského štátu, v ktorom sa vyslanie uskutočnilo; 
            
            
               8.upozornenie na uzavretie žiadosti príslušnými orgánmi hostiteľského členského štátu. 
            
            
               2.Viacjazyčné verejné rozhranie prepojené so systémom IMI poskytuje aj technické funkcie umožňujúce jednému alebo viacerým vnútroštátnym orgánom hostiteľského členského štátu, ktoré sú príslušnými orgánmi v zmysle článku 5 písm. f) nariadenia (EÚ) č. 1024/2012: 
            
            
               a)prijímať vyhlásenia o vyslaní; 
            
            
               b)požadovať dokumenty na základe postupu uvedeného v článku 1 ods. 11 písm. c) smernice (EÚ) 2020/1057; 
            
            
               c)zapísať konečný výsledok posúdenia, či prevádzkovateľ dodržiava pravidlá vysielania a uzavrieť žiadosť 
            
            
               v systéme IMI.
            
            
               Článok 3
            
            
               Funkcie súvisiace so žiadosťami o dokumenty
            
            
               1.Verejné rozhranie umožňuje príslušnému orgánu členského štátu, v ktorom sa vyslanie uskutočnilo, požiadať prevádzkovateľa o zaslanie dokumentov podľa článku 1 ods. 11 písm. c) prvého pododseku smernice (EÚ) 2020/1057 na obdobie, ktoré zahŕňa predchádzajúcich dvanásť mesiacov od dátumu žiadosti. Verejné rozhranie prepojené so systémom IMI umožňuje prevádzkovateľovi poskytnúť požadované dokumenty naraz alebo vo viacerých etapách. 
            
            
               2.Ak sa od prevádzkovateľa požaduje, aby poskytol jeden alebo viacero dodatočných dokumentov, ktoré neboli zahrnuté do žiadosti uvedenej v odseku 1, verejné rozhranie vypočíta osemtýždňovú lehotu na poskytnutie dokumentov od dátumu žiadosti o dodatočný dokument, resp. dokumenty.
            
            
               3.Verejné rozhranie umožňuje, aby bol prevádzkovateľ informovaný o prípadoch, v ktorých hostiteľský členský štát požiada o pomoc členský štát usadenia. 
            
            
               4.Každý dokument, ktorý príslušný orgán členského štátu usadenia nahrá do systému na základe žiadosti o pomoc podanej príslušným orgánom hostiteľského členského štátu podľa článku 1 ods. 11 písm. c) druhého pododseku smernice (EÚ) 2020/1057, musí byť viditeľný na účte prevádzkovateľa. 
            
            
               5.Verejné rozhranie umožňuje, aby bolo prevádzkovateľovi oznámené uzavretie žiadosti o dokumenty s uvedením konečného výsledku po tom, ako vnútroštátne orgány požadované dokumenty skontrolujú. 
            
            
               Žiadosti o dokumenty, ktoré žiadajúci príslušný orgán hostiteľského členského štátu neuzavrel, sa automaticky uzavrú 24 mesiacov od dátumu žiadosti. 
            
         
         
            
               Článok 4 
            
            
               Funkcie súvisiace s uchovávaním údajov
            
            
               1.Verejné rozhranie prepojené so systémom IMI umožňuje vymazať všetky údaje uložené na verejnom rozhraní a účtoch prevádzkovateľov, ak tieto údaje nie sú viac potrebné na účely, na ktoré boli zhromaždené a spracované. Verejné rozhranie umožňuje zasielať prevádzkovateľovi pripomienky, aby v prípade potreby preskúmal a vymazal osobné údaje vodiča. 
            
            
               2.Verejné rozhranie umožňuje automatické vymazanie vyhlásení o vyslaní, ktoré boli predložené na uvedenom verejnom rozhraní po uplynutí obdobia 24 mesiacov uvedeného v článku 1 ods. 13 smernice (EÚ) 2020/1057. 
            
            
               3.Ak prevádzkovateľ predložil dokumenty ako súčasť žiadosti o dokumenty, požadované dokumenty nesmú byť k dispozícii dlhšie, ako je potrebné na účely, na ktoré boli zhromaždené, a najviac 12 mesiacov od uzavretia žiadosti. 
            
            
               Článok 5
            
            
               Nadobudnutie účinnosti
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 9. 12. 2021
            
            
               
                     
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 249, 31.7.2020, s. 49. 
               
               
                  
                     (2)
                  
                        Nariadenie Európskeho parlamentu a Rady (EÚ) č. 1024/2012 z 25. októbra 2012 o administratívnej spolupráci prostredníctvom informačného systému o vnútornom trhu a o zrušení rozhodnutia Komisie 2008/49/ES („nariadenie o IMI“) (Ú. v. EÚ L 316, 14.11.2012, s. 1).
               
               
                  
                     (3)
                  
                        Nariadenie Európskeho parlamentu a Rady (ES) č. 561/2006 z 15. marca 2006 o harmonizácii niektorých právnych predpisov v sociálnej oblasti, ktoré sa týkajú cestnej dopravy, ktorým sa menia a dopĺňajú nariadenia Rady (EHS) č. 3821/85 a (ES) č. 2135/98 a zrušuje nariadenie Rady (EHS) č. 3820/85 (Ú. v. EÚ L 102, 11.4.2006, s. 1).
               
               
                  
                     (4)
                  
                        Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).